b'\n_START_ARTICLE_\nThomas Raffl\n_START_SECTION_\nKariera\n_START_PARAGRAPH_\nThomas Raffl je starej\xc5\xa1i brat Michaela Raffla in sin Petra Raffla, biv\xc5\xa1ega hokejista VSV EC. \xc5\xbde kot mladeni\xc4\x8d je pri\xc5\xa1el v VSV, pri 19 letih je \xc5\xbee odigral 76 tekem v najvi\xc5\xa1ji avstrijski ligi. Tedaj se je odlo\xc4\x8dil za selitev \xc4\x8dez ocean v ameri\xc5\xa1ko WHL ligo, kjer je igral za mo\xc5\xa1tvi Kelowna Rockets in Swift Current Broncos. Pri nobeni se ni pretirano izkazal, vsega skupaj je v eni sezoni dosegel 11 to\xc4\x8dk na 34 tekmah, od tega 4 gole in 7 podaj. Vrnil se je nazaj v VSV. V sezoni 2008/09 je postal eden klju\xc4\x8dnih igralcev mo\xc5\xa1tva VSV, saj je zbral 35 to\xc4\x8dk na 41 tekmah. Njegove dobre igre so opazili tudi v tujini in ob koncu sezone je od\xc5\xa1el na \xc5\xa0vedsko v mo\xc5\xa1tvo Lule\xc3\xa5 HF._NEWLINE_Raffl je avstrijsko reprezentanco zastopal enkrat na Svetovnem U18 prvenstvu, dvakrat na Svetovnem mladinskem prvenstvu in enkrat na \xc4\x8dlanskem Svetovnem prvenstvu - leta 2008.'